31992L0079
L 316/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 92/79/ЕИО НА СЪВЕТА
от 19 октомври 1992 година
за сближаване на данъците върху цигарите
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 99 от него;
като взе предвид предложението на Комисията (1);
като взе предвид становището на Европейския парламент (2);
като взе предвид становището на Икономическия и социален комитет (3);
като има предвид, че с Директива 72/464/ЕИО (4) се въвеждат общи разпоредби за облагането с акциз на тютюневите изделия и специални разпоредби за структурата на акцизите, приложими относно цигарите;
като има предвид, че в Директива 79/32/ЕИО (5) са дадени определения на различните групи тютюневи изделия;
като има предвид, че за изграждането на вътрешен пазар без граници от 1 януари 1993 г., е необходимо да се определи минимален общ акциз върху цигарите;
като има предвид, че е нужно Кралство Испания да разполага с преходен период от две години, за да достигне размера на този минимален общ акциз;
като има предвид, че на Португалската република следва да се даде възможност да прилага намалена данъчна ставка по отношение на цигари, произведени от малки производители и употребявани в най-отдалечените региони на Азорските острови и Мадейра;
като има предвид, че е необходимо да се установи процедура, чрез която да е възможно веднъж на две години да се правят необходимите корекции по отношение на общото данъчно бреме и структурата на акцизите върху цигарите, с оглед на това да се вземат предвид правилното функциониране на вътрешния пазар и по-широките цели на Договора,
ПРИЕ НАСТОЯЩАТА ДИРЕКТИВА:
Член 1
1. Най-късно до 1 януари 1993 г. държавите-членки прилагат минимален данък върху потреблението на цигарите в съответствие с разпоредбите на настоящата директива.
2. Параграф 1 се прилага за данъците, с които се облагат цигарите съгласно Директива 72/464/ЕИО и включва:
а)
специфичен акциз за единица продукт;
б)
пропорционален акциз, изчислен на основата на максималната цена за продажба на дребно;
в)
ДДС, пропорционален на цената за продажба на дребно.
Член 2
Най-късно до 1 януари 1993 г. всяка държава-членка прилага минимален общ акциз (специфичен акциз плюс ad valorem акциз, като не се включва ДДС) на стойност, определена на 57 % от цената за продажба на дребно (с включени всички данъци), на цигарите от тази ценова категория, за която има най-голямо търсене.
Минималният общ акциз за цигарите се определя на основата на цигарите от тази ценова категория, за която има най-голямо търсене, съгласно наличните данни към 1 януари на всяка година, с начало от 1 януари 1993 г.
Член 3
1. Кралство Испания ползва преходен период от две години с начало 1 януари 1993 г., през който да достигне размера на минималния общ акциз, предвиден в член 2.
2. Португалската република може да прилага процентна ставка, до 50 % по-ниска от указаната в член 2, по отношение на употребявани в най-отдалечените области на Азорските острови и Мадейра цигари, произведени от малки производители, годишното производство на всеки един от които не надвишава 500 тона.
Член 4
На всеки две години, като първия път не по-късно от 31 декември 1994 г., Съветът, действайки на основата на доклад, а в необходимите случаи - и по предложение на Комисията, разглежда минималния размер на акциза, определен в член 2, разпоредбите на член 3, параграф 2 и структурата на акцизите, определена в член 10б от Директива 72/464/ЕИО, и приема с единодушие необходимите мерки след консултация с Европейския парламент. В доклада на Комисията и при разглеждането в Съвета се вземат предвид правилното функциониране на вътрешния пазар и по-широките цели на Договора.
Член 5
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 31 декември 1992 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното си законодателство в областта, уредена от настоящата директива.
Член 6
Адресати на настоящата директива са държавите-членки.
Съставено в Люксембург на 19 октомври 1992 година.